โบรกฯสู้ห้างค้าปลีกขายประกัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

สมาคมนายหน้าแนะปรับตัว คู่แข่งเพิ่มหวั่นเสียฐานลูกค้า
โพสต์ทูเดย์ — แนะโบรกเกอร์รับมือ ยอดขายประกันผ่านธนาคาร ห้างค้าปลีกมาแรง เร่งพัฒนาบริการ แสดงความเป็นมืออาชีพ รักษาลูกค้าเดิม
นายเรืองวิทย์ นันทาภิวัฒน์ นายกสมาคมนายหน้าประกันภัย เปิดเผยว่า ภาพรวมการแข่งขันของบริษัทนายหน้าประกันภัยในปีนี้คงจะรุนแรงมากขึ้น เนื่องจากมีผู้เล่นรายใหม่เข้ามาตลาดมากขึ้น โดยเฉพาะธนาคารพาณิชย์ ห้างสรรพสินค้าและห้างค้าปลีกต่างๆ ที่หันมาขายสินค้าประเภทประกันวินาศภัยและประกันชีวิตมากขึ้น ซึ่งคาดว่าคงส่งผลกระทบในส่วนของลูกค้ารายย่อยที่อาจหายไปบ้าง แต่เชื่อว่าในส่วนของลูกค้ารายใหญ่บริษัทนายหน้าก็ยังมีความได้เปรียบอยู่ เพราะต้องอาศัยความเชี่ยวชาญโดยเฉพาะและความสัมพันธ์เดิมที่มีอยู่
อย่างไรก็ตาม ทางบริษัทนายหน้าเองก็ต้องปรับตัวให้เข้ากับภาวะการแข่งขัน ไม่ว่าจะเป็นด้านการปรับปรุงด้านบริการ หรือการแสดงความเป็นมืออาชีพด้วยการเสนอแบบประกันให้ตรงกับความต้องการด้านความเสี่ยงของลูกค้าเพื่อรักษาฐานลูกค้าเดิมไว้ให้ได้ 
“ปีนี้นายหน้าต้องฉีกตัวเองให้แรงที่สุด เพราะการแข่งขันคงสาหัสมาก และบริษัทประกันภัยเองก็อาจมีการรวมตัวกันเพื่อให้แข็งแกร่งมากขึ้น ซึ่งจะยิ่งทำให้การขายลำบาก เพราะแต่ละบริษัทก็ย่อมต้องการยอดขายเพิ่มขึ้นด้วย” นายเรืองวิทย์ กล่าว
นอกจากนี้ ปัญหาคือจะทำอย่างไรให้ประชาชนหันมาทำประกันมากขึ้น อย่างประกันบำนาญซึ่งแม้จะเป็นกรมธรรม์ประกันชีวิต แต่บริษัทนายหน้าก็ขายได้ เพียงแต่ที่ผ่านมาขายได้น้อยมาก ซึ่งอาจมีการปรับเปลี่ยนให้ผู้ขายมีใบอนุญาตมากขึ้น และการที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) มีความเข้มงวดในการดูแลบริษัทนายหน้าและนายหน้าส่วนบุคคลมากขึ้น ก็เป็นสิ่งที่ดีที่ภาคธุรกิจอยากเห็นเพื่อให้ตัวผู้บริโภคเองเกิดความมั่นใจกับการซื้อประกันผ่านนายหน้าเพิ่มขึ้น
นายอานนท์ โอภาสพิมลธรรม รองกรรมการผู้จัดการ บริษัท วิริยะประกันภัย กล่าวว่า การที่ห้างสรรพสินค้าต่างๆ หันมาขายสินค้าประกันมากขึ้น คงทำให้ลูกค้าเริ่มให้ความสนใจสินค้าประกันมากขึ้นตามไปด้วย แต่พฤติกรรมลูกค้ารายย่อยคงซื้อประกันแค่ปีละครั้งเท่านั้น และคงเป็นการเติบโตแบบค่อยเป็นค่อยไป เพราะสินค้าประกันเฉลี่ยมีอายุ 1 ปี ไม่เหมือนสินค้าอื่นทั่วไปที่ซื้อได้ทุกวัน ซึ่งในส่วนของวิริยะประกันภัยเองก็มีสาขาอยู่ 35 แห่งทั่วประเทศ ก็ถือว่าเป็นจุดแข็งที่ทำให้เข้าถึงลูกค้าได้ โดยวิริยะประกันภัยก็เน้นลูกค้ารายย่อยระดับกลางลงล่างเป็นหลัก